** **MADONAS NOVADA PAŠVALDĪBA**

 Reģistrācijas numurs 90000054572

 Saieta laukums 1, Madona, Madonas novads, LV-4801

 t. 64860090, e-pasts: pasts@madona.lv

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Madonas novada pašvaldības saistošie noteikumi Nr. 7

Madonā, 2025. gada 30. septembra domes lēmums Nr. 212 (prot. Nr. 9, 50. p.)

**“Par nekustamā īpašuma nodokļa atvieglojumiem un nodokļa piemērošanu Madonas novada pašvaldībā”**

 *Izdoti saskaņā ar likuma " Par nekustamā īpašuma nodokli” 1. panta otrās daļas 9.1 punktu, 2. panta 8.1 daļu, 5. panta 1.1, trešo un ceturto daļu*

*9. panta otro daļu*

**I. Vispārīgie noteikumi**

1. Saistošie noteikumi nosaka kārtību, kādā piemērojami nekustamā īpašuma nodokļa (turpmāk – Nodoklis) atvieglojumi atsevišķām Nodokļa maksātāju kategorijām (turpmāk -atbalsta pretendents) par Madonas novada administratīvajā teritorijā esošo nekustamo īpašumu – zemi un ēkām, nosaka atbrīvojumu no aplikšanas ar Nodokli dzīvojamo māju palīgēkām un Nodokļa maksāšanas kārtību par daudzdzīvokļu dzīvojamām mājām (tās daļām), kas ierakstītas zemesgrāmatā uz pašvaldības vārda, un pašvaldībai piederošo vai piekritīgo zemi, uz kuras šīs mājas atrodas,

 kā arī nosaka nekustamā īpašuma nodokļa maksāšanas paziņojuma piespiedu izpildes termiņu.

2. Atbalsta pretendenta atbilstību saistošo noteikumu 10.–13. punkta nosacījumiem izvērtē Madonas novada pašvaldības Centrālās administrācijas nekustamā īpašuma nodokļa administratori (turpmāk –Nodokļa administratori), Atbalsta pretendentu atbilstību kritērijiem, kas noteikti saistošo noteikumu 14.–21. punktā, kā arī atbilstību komercdarbības atbalsta nosacījumiem, t.sk. *de minimis* nosacījumiem, izvērtē Madonas novada pašvaldības Centrālās administrācijas Attīstības nodaļas Vecākais speciālists uzņēmējdarbības atbalsta jomā. Lēmumu par nodokļa atvieglojuma piešķiršanu, t.sk. par *de minimis* atbalsta piešķiršanu, pašvaldības vārdā pieņem Nodokļa administratori.

3. Nodokļa atvieglojumus piešķir par to taksācijas periodu, kurā iesniegts nodokļa maksātāja iesniegums.

4. Nodokļa atvieglojumi tiek piemēroti tikai gadījumā, ja nekustamais īpašums netiek izmantots saimnieciskās darbības veikšanai, izņemot saistošo noteikumu 14.–21. punktā noteiktos atvieglojumus.

5. Lēmumu par Nodokļa atvieglojumu piešķiršanu Nodokļa maksātājam nenosūta, bet par to paziņo, nosūtot maksāšanas paziņojumu, kurā piemērota nodokļa atlaide. Par atteikumu piešķirt Nodokļa atvieglojumu Nodokļa maksātājam tiek nosūtīts pamatots lēmums.

6. Nodokļa administratoru lēmumu par Nodokļa maksājuma atvieglojuma piešķiršanu vai atteikumu piešķirt Nodokļa maksājuma atvieglojumu, var apstrīdēt Madonas novada pašvaldības domes priekšsēdētājam.

7. Saistošo noteikumu 10.–21. punktā minētajām Nodokļa maksātāju kategorijām:

7.1. Nodokļa atvieglojumi netiek summēti un netiek piemēroti vienlaicīgi;

7.2. ja vienlaicīgi ir tiesības saņemt Nodokļa atvieglojumus pēc vairākiem punktiem, piemērojama lielākā no atlaidēm;

7.3. noteiktos Nodokļa atvieglojumus piemēro, ja personai nav pašvaldības budžetā ieskaitāmo nodokļu parādu vai nomas maksas parādu par nomāto pašvaldības īpašumu, izņemot saistošo noteikumu 10. un 11. punktā noteiktos atvieglojumus.

8. Piekritīgā zeme šo noteikumu izpratnē pilsētā vai ciemā ir apbūves zeme, lauku teritorijā – zemes daļa, kuras zemes lietošanas veids saskaņā ar Nekustamā īpašuma valsts kadastra informācijas sistēmas datiem ir zeme zem ēkām un pagalmiem.

9. Pašvaldības piemērotais nekustamā īpašuma nodokļa atvieglojums tām personām, kuras izmanto konkrēto nekustamo īpašumu saimnieciskās darbības veikšanai, ja tas, veicot izvērtēšanu, ir kvalificējams kā komercdarbības atbalsts, saskaņā ar [Komercdarbības atbalsta kontroles likuma](https://m.likumi.lv/ta/id/267199-komercdarbibas-atbalsta-kontroles-likums) [5. pantā](https://m.likumi.lv/ta/id/267199-komercdarbibas-atbalsta-kontroles-likums#p5) minētajām komercdarbības atbalsta pazīmēm, tiek piešķirts saskaņā ar Komisijas 2023. gada 13. decembra Regulas (ES) [2023/2831](http://eur-lex.europa.eu/eli/reg/2023/2831/oj/?locale=LV) par Līguma par Eiropas Savienības darbību 107. un 108. panta piemērošanu *de minimis* atbalsta (turpmāk – Regula Nr. [2023/2831](http://eur-lex.europa.eu/eli/reg/2023/2831/oj/?locale=LV)) nosacījumiem, pašvaldība veic atbalsta pretendenta izvērtēšanu atbilstoši Regulas Nr. [2023/2831](http://eur-lex.europa.eu/eli/reg/2023/2831/oj/?locale=LV) nosacījumiem uz atbalsta piešķiršanas brīdi.

**II. Nekustamā īpašuma nodokļa maksātāju kategorijas, kuras var saņemt nekustamā īpašuma nodokļa atvieglojumus, šo atvieglojumu apmērs, ar Nodokli neapliekamie objekti**

10. Maznodrošinātām personām piešķir atlaidi – 50 % no aprēķinātās Nodokļa summas par to periodu, kurā Nodokļa maksātājs atbilst maznodrošinātas personas statusam, attiecībā uz vienģimenes un divģimeņu dzīvojamām mājām un tām piekritīgo zemes platību, daudzdzīvokļu dzīvojamām mājām (to daļām) neatkarīgi no tā, vai tās ir vai nav sadalītas dzīvokļu īpašumos, nedzīvojamo ēku daļām, kuru funkcionālā izmantošana ir dzīvošana, un tām piekritīgo zemes domājamo daļu.

11. Personas, kuras aprūpē vai kopā ar laulāto aprūpē bērnu ar invaliditāti vai pilngadīgu personu, kura nav sasniegusi 24 gadu vecumu, ja tai noteikta 1. vai 2. invaliditātes grupa, var saņemt Nodokļa atlaidi 50 % no aprēķinātās Nodokļa summas, bet ne vairāk par 500 *euro*, par dzīvojamām mājām neatkarīgi no tā, vai tās ir vai nav sadalītas dzīvokļu īpašumos, dzīvojamo māju daļām, telpu grupām nedzīvojamās ēkās, kuru lietošanas veids ir dzīvošana, un tām piekritīgo zemi, ja personai vai tās laulātajam šajā objektā ir deklarētā dzīvesvieta kopā ar bērnu, kuram ir piešķirta 1. vai 2. invaliditātes grupa. Minētos atvieglojumus piemēro arī gadījumā, ja nekustamā īpašuma īpašnieks vai tiesiskais valdītājs ir kāds no šajā punktā minētā bērna vai personas vai tās laulātā pirmās pakāpes augšupējais radinieks, kuram šajā objektā ir deklarētā dzīvesvieta.

12. Madonas novadā deklarētas nestrādājošas personas ar invaliditāti var saņemt atlaidi – 50 % no aprēķinātās Nodokļa summas par to periodu, kurā Nodokļa maksātājs atbilst nestrādājošas personas ar invaliditāti statusam, par vienģimenes un divģimeņu dzīvojamām mājām un tām piekritīgo zemes platību, daudzdzīvokļu dzīvojamām mājām (to daļām) neatkarīgi no tā, vai tās ir vai nav sadalītas dzīvokļu īpašumos, nedzīvojamo ēku daļām, kuru funkcionālā izmantošana ir dzīvošana, un tām piekritīgo zemes domājamo daļu, ja:

12.1. minētie īpašuma objekti ir šo personu tiesiskā valdījumā vai īpašumā un tajos šīs personas ir deklarējušas savu dzīvesvietu;

12.2. nekustamais īpašums nav izīrēts vai netiek izmantots saimnieciskajā darbībā.

13. Zemes īpašnieki var saņemt atlaidi 70 % apmērā no aprēķinātās Nodokļa summas par zemesgabalu vai tā daļu, kas pēc vienošanās ar īpašnieku pastāvīgi tiek izmantots pašvaldības sporta un tūrisma objektu uzturēšanai. Izmantotās zemesgabala daļas platība un robežas tiek noteiktas, noslēdzot vienošanos starp pašvaldību un zemesgabala īpašnieku.

14. Reģistrēts saimnieciskās darbības veicējs – fiziskā persona, kuras saimnieciskā darbība tiek veikta Madonas novada teritorijā, vai reģistrēta juridiska persona, kuras saimnieciskā darbība tiek veikta Madonas novada teritorijā *–* var saņemt Nodokļa atlaidi 50 % apmērā no ēkas (vai tās daļas) Nodokļa summas par īpašumā esošām ēkām (telpu grupām), ja tās tiek izmantotas saimnieciskās darbības veikšanai, vai nomātām ēkām (telpu grupām), ja tās tiek izmantotas saimnieciskās darbības veikšanai un noslēgtajā nomas līgumā ir paredzēts, ka nomnieks maksā Nodokļa maksājumus, un tiek izpildīts viens no minētajiem nosacījumiem:

14.1. juridiska persona veic komercdarbību un reģistrēta Komercreģistrā mazāk par 3 gadiem, un izveidotas ne mazāk kā 3 pastāvīgās darbavietas Madonas novada teritorijā, (t.i. darba līgumi uz šīm darbavietām noslēgti uz nenoteiktu laiku, (turpmāk – pastāvīgās darbavietas);

14.2. fiziska persona Valsts ieņēmumu dienestā reģistrējusies kā nodokļu maksātājs – saimnieciskās darbības veicējs – mazāk par 3 gadiem un ir izveidojis ne mazāk kā 3 pastāvīgās darbavietas Madonas novadā.

15. Reģistrēts saimnieciskās darbības veicējs – fiziska persona, kuras saimnieciskā darbība tiek veikta Madonas novada teritorijā, vai reģistrēta juridiska persona, kas saimniecisko darbību veic Madonas novada teritorijā*,* var saņemt Nodokļa atlaidi 50% apmērā par tās īpašumā esošu ražošanas ēku, ja tajā notiek pamatražošana un tiek izpildīti minētie nosacījumi:

15.1. ja tās darbības veids saskaņā ar Eiropas Savienības saimniecisko darbību statistiskās klasifikācijas NACE 2.1. redakciju ir "Apstrādes rūpniecība" (C sadaļa);

15.2. ja ir investēti līdzekļi ražošanā iepriekšējā taksācijas gadā tādā apmērā, kas nav mazāks par uzņēmuma grāmatvedības politikā noteikto.

16. Reģistrēts saimnieciskās darbības veicējs – fiziska persona, kuras saimnieciskā darbība tiek veikta Madonas novada teritorijā, vai reģistrēta juridiska persona*,* kas saimniecisko darbību veic Madonas novada teritorijā, var saņemt Nodokļa atlaidi 25 % apmērā no ēkas nodokļa summas par personas īpašumā esošu ēku, kurai ēkas lietošanas veids ir viesnīcas un sabiedriskās ēdināšanas ēka, ja tiek izpildīti minētie nosacījumi:

16.1. ēkā tiek sniegti izmitināšanas vai sabiedriskās ēdināšanas pakalpojumi;

16.2. persona vismaz 2 tīmekļa vietnēs (t.sk. pašvaldības) ir ievietojusi informāciju kā tūrisma pakalpojumu sniedzējs.

17. Reģistrēts saimnieciskās darbības veicējs – fiziska persona, kuras saimnieciskā darbība tiek veikta Madonas novada teritorijā, vai reģistrēta juridiska persona, kas saimniecisko darbību veic Madonas novada teritorijā, par jaunuzceltu vai rekonstruētu ēku, kas tiek izmantota saimnieciskās darbības veikšanai (izņemot azartspēļu organizēšanu, vairumtirdzniecību, mazumtirdzniecību, telpu iznomāšanu) var saņemt Nodokļa atlaidi 90 % apmērā no ēkas nodokļa summas pirmajā gadā pēc ēkas nodošanas ekspluatācijā.

18. Reģistrēts saimnieciskās darbības veicējs – fiziska persona, kuras saimnieciskā darbība tiek veikta Madonas novada teritorijā, vai reģistrēta juridiska persona, kas saimniecisko darbību veic Madonas novada teritorijā, par ēkām, kas tiek izmantotas saimnieciskās darbības veikšanai, ja tiek uzlabota ēku energoefektivitāte, var saņemt Nodokļa atlaidi 50 % apmērā no ēkas nodokļa summas pirmajā gadā pēc būvdarbu pabeigšanas.

19. Reģistrēta juridiska persona vai tās struktūrvienība, kuras saimnieciskā darbība tiek veikta Madonas novadā un kura iepriekšējā taksācijas gadā nodrošinājusi:

19.1. 20–49 pastāvīgas darbavietas Madonas novada teritorijā – var saņemt Nodokļa atlaidi 25 % apmērā no ēkas Nodokļa summas;

19.2. 50 un vairāk pastāvīgas darbavietas Madonas novada teritorijā – var saņemt Nodokļa atlaidi 50 % apmērā no ēkas Nodokļa summas.

20. Reģistrēts saimnieciskās darbības veicējs – fiziska persona, kuras saimnieciskā darbība tiek veikta Madonas novada teritorijā, vai reģistrēta juridiska persona, par īpašumā esošām vai nomātām ēkām (telpu grupām) var saņemt Nodokļa atlaidi 50% apmērā no ēkas nodokļa summas, ja tiek izpildīti minētie nosacījumi:

20.1. persona darbojas Informācijas un komunikāciju tehnoloģiju nozarē Madonas novada teritorijā;

20.2. persona ir izveidojusi ne mazāk kā 3 pastāvīgās darbavietas Madonas novada teritorijā.

21. Reģistrēta juridiska persona, kurai ir aktīvs sociālā uzņēmuma statuss, par ēkām, kas tiek izmantotas sociālās uzņēmējdarbības nodrošināšanai, var saņemt Nodokļa atlaidi 50 % apmērā no ēkas Nodokļa summas.

22. Ar nekustamā īpašuma nodokli neapliek arī tās dzīvojamo māju apbūvē esošās palīgēkas, kuru platība pārsniedz 25 kvadrātmetrus (izņemot garāžas) un kas netiek izmantotas saimnieciskās darbības veikšanai.

**III. Dokumenti, kādi nekustamā īpašuma nodokļa maksātājiem jāiesniedz**

23. Nodokļu maksātājam, lai saņemtu saistošo noteikumu 11. punktā noteiktos atvieglojumus, jāiesniedz:

23.1. iesniegums, uzrādot aprūpē esošās personas Veselības un darbspēju ekspertīzes ārstu valsts komisijas invaliditātes apliecības oriģinālu.

24. Nodokļu maksātājam, lai saņemtu saistošo noteikumu 12. punktā noteiktos atvieglojumus, jāiesniedz:

24.1. iesniegums un parakstīts apliecinājums, ka nekustamais īpašums netiek izmantots saimnieciskajai darbībai, uzrādot Veselības un darbspēju ekspertīzes ārstu valsts komisijas invaliditātes apliecības oriģinālu.

25. Zemes īpašniekam, lai saņemtu saistošo noteikumu 13. punktā noteiktos atvieglojumus, jāiesniedz:

25.1. iesniegums.

26. Nodokļa maksātājam, lai saņemtu saistošo noteikumu 14., 19. un 20. punktā minētos atvieglojumus, jāiesniedz:

26.1. iesniegums par nodokļa atvieglojuma piemērošanu, norādot saistošo noteikumu punktu, pamatojoties uz kuru izskatāma atvieglojuma piešķiršana;

26.2. izziņa par komercsabiedrībā vai tās struktūrvienībās pastāvīgi strādājošo darbinieku skaitu Madonas novada administratīvajā teritorijā. Izziņa derīga 1 mēnesi pēc tās izsniegšanas;

26.3. Informāciju saistošo noteikumu 14., 19. un 20. punktā minēto nosacījumu izvērtēšanai, pašvaldība iegūst Latvijas Republikas Uzņēmumu reģistra un Valsts ieņēmumu dienesta datubāzēs.

27. Nodokļa maksātājam, lai saņemtu saistošo noteikumu 15. punktā minētos atvieglojumus, jāiesniedz:

27.1. iesniegums par Nodokļa atvieglojuma piemērošanu, norādot ražošanas ēkas kadastra apzīmējumu;

27.2. uzņēmuma vadītāja vai īpašnieka parakstīts apliecinājums, ka ražošanas ēkās ir saglabāta ražošana un darbavietas;

27.3. dokumentu kopijas, kas apstiprina līdzekļu investēšanu ražošanā.

28. Nodokļa maksātājam, lai saņemtu saistošo noteikumu 16. punktā minētos atvieglojumus, jāiesniedz:

28.1. iesniegums par nodokļa atvieglojuma piemērošanu, norādot viesnīcas vai sabiedriskās ēdināšanas ēkas kadastra numuru;

28.2. uzņēmuma vadītāja vai īpašnieka parakstīts apliecinājums, ka ēkā tiek nodrošināts viesnīcu vai sabiedriskās ēdināšanas pakalpojums.

29. Nodokļa maksātājam, lai saņemtu saistošo noteikumu 17. un 18. punktā minētos atvieglojumus, jāiesniedz:

29.1. iesniegums par nodokļa atvieglojuma piemērošanu, norādot ēkas kadastra numuru;

29.2. informāciju, saistošo noteikumu 17. un 18. punktā minēto nosacījumu izvērtēšanai, pašvaldība iegūst Madonas novada Būvvaldē.

30. Nodokļa maksātājam, lai saņemtu saistošo noteikumu 21. punktā minētos atvieglojumus, jāiesniedz:

30.1. iesniegums par nodokļa atvieglojuma piemērošanu, norādot ēkas kadastra numuru;

30.2. uzņēmuma vadītāja vai īpašnieka parakstīts apliecinājums, ka ēka tiek izmantota sociālās uzņēmējdarbības nodrošināšanai;

30.3. informāciju, uzņēmuma atbilstības saistošo noteikumu 21. punktam izvērtēšanai, pašvaldība iegūst Labklājības ministrijas Sociālo uzņēmumu reģistrā.

31. Šo noteikumu 9. punktā minētais nodokļa maksātājs, lai saņemtu saistošo noteikumu 14.–21. punktā minētos atvieglojumus, iesniedz iesniegumu pašvaldībā un iesniegumam pievieno *de minimis* atbalsta uzskaites sistēmā sagatavotas veidlapas izdruku vai norāda sistēmā izveidotās un apstiprinātās atbalsta pretendenta veidlapas identifikācijas numuru atbilstoši Ministru kabineta 2018. gada 21. novembra noteikumiem Nr. 715 "Noteikumi par *de minimis* atbalsta uzskaites un piešķiršanas kārtību".

32. Nodokļa maksātājam, kam piešķirti Nodokļa atvieglojumi, viena mēneša laikā rakstiski jāpaziņo pašvaldībai, ja ir izbeigušies apstākļi, kas deva tiem tiesības saņemt šos atvieglojumus.

**IV. *De minimis* atbalsta saņemšanas nosacījumi Personām, kas pretendē uz nodokļa atvieglojumiem**

33. Pašvaldība de minimis atbalsta piešķiršanu un uzskaiti veic saskaņā ar normatīvajiem aktiem par de minimis atbalsta uzskaites un piešķiršanas kārtību.

34. *De minimis* atbalstu saskaņā ar Regulu Nr. [2023/2831](http://eur-lex.europa.eu/eli/reg/2023/2831/oj/?locale=LV) piešķir, ievērojot Regulas Nr. [2023/2831](http://eur-lex.europa.eu/eli/reg/2023/2831/oj/?locale=LV) 1. panta 1. punktā minētos nozaru un darbību ierobežojumus. Ja atbalsta pretendents vienlaikus darbojas vienā vai vairākās Regulas Nr. [2023/2831](http://eur-lex.europa.eu/eli/reg/2023/2831/oj/?locale=LV) 1. panta 1. punkta a), b), c) un d) apakšpunktā minētajās nozarēs, atbalstu drīkst piešķirt tikai tad, ja atbalsta pretendents nodrošina šo nozaru darbību vai uzskaites nodalīšanu, lai saskaņā ar Regulas Nr. [2023/2831](http://eur-lex.europa.eu/eli/reg/2023/2831/oj/?locale=LV) 1. panta 2. punktu darbības izslēgtajās nozarēs negūst labumu no *de minimis* atbalsta, ko piešķir saskaņā ar šiem noteikumiem.

35. Piešķirot *de minimis* atbalstu, pašvaldība pārbauda, vai plānotais *de minimis* atbalsts kopā ar iepriekšējos trīs gados, skaitot no atbalsta piešķiršanas dienas, piešķirto *de minimis* atbalstu viena vienota uzņēmuma līmenī nepārsniedz Regulas Nr. [2023/2831](http://eur-lex.europa.eu/eli/reg/2023/2831/oj/?locale=LV) 3. panta 2. punktā noteikto maksimālo *de minimis* atbalsta apmēru. Viens vienots uzņēmums ir uzņēmums, kas atbilst Regulas Nr. [2023/2831](http://eur-lex.europa.eu/eli/reg/2023/2831/oj/?locale=LV) 2. panta 2. punktā noteiktajam.

36. Atbalstu šo noteikumu ietvaros nevar apvienot ar citu de minimis atbalstu vai citu komercdarbības atbalstu par vienām un tām pašām attiecināmajām izmaksām citu atbalsta programmu vai ad-hoc atbalsta projekta ietvaros, neatkarīgi no publiskā finansējuma avota.

37. Par atbalsta piešķiršanas brīdi tiek uzskatīta diena, kad pieņemts pašvaldības lēmums par nodokļa atvieglojumu piešķiršanu atbalsta pretendentam, un tas ne vēlāk kā vienas darba dienas laikā pēc atbalsta piešķiršanas, tiek reģistrēts *de minimis* atbalsta uzskaites sistēmā.

38. Pašvaldība nodrošina dokumentācijas uzglabāšanu, ievērojot Regulas Nr. [2023/2831](http://eur-lex.europa.eu/eli/reg/2023/2831/oj/?locale=LV) 6. panta 3. un 7. punktā minētos nosacījumus, un nodrošina informācijas pieejamību vismaz 10 (desmit) gadus no dienas, kurā saskaņā ar noteikumiem piešķirts pēdējais *de minimis* atbalsts.

39. *De minimis* atbalsta pretendents, par kuru pašvaldība pieņēmusi lēmumu par atbalsta piešķiršanu (turpmāk – Atbalsta saņēmējs), uzglabā dokumentāciju, ievērojot Regula Nr. [2023/2831](http://eur-lex.europa.eu/eli/reg/2023/2831/oj/?locale=LV) 6. panta 3. un 7. punktā minētos nosacījumus, un nodrošina informācijas pieejamību vismaz 10 (desmit) gadus no atbalsta piešķiršanas dienas.

40. Ja tiek pārkāpti Regulas Nr. [2023/2831](http://eur-lex.europa.eu/eli/reg/2023/2831/oj/?locale=LV) nosacījumi, Atbalsta saņēmējam ir pienākums atmaksāt pašvaldībai šo noteikumu ietvaros saņemto nelikumīgo *de minimis* atbalstu kopā ar procentiem no līdzekļiem, kas ir brīvi no komercdarbības atbalsta, atbilstoši [Komercdarbības atbalsta kontroles likuma](https://m.likumi.lv/ta/id/267199-komercdarbibas-atbalsta-kontroles-likums)[IV](https://m.likumi.lv/ta/id/267199-komercdarbibas-atbalsta-kontroles-likums#n4)vai[V nodaļas](https://m.likumi.lv/ta/id/267199-komercdarbibas-atbalsta-kontroles-likums#n5) nosacījumiem.

41. *De minimis* atbalstu šo noteikumu ietvaros piešķir līdz 2031. gada 30. jūnijam.

**V. Iesniegumu iesniegšanas un izskatīšanas kārtība**

42. Nodokļa maksātājs, kuram saskaņā ar saistošo noteikumu nosacījumiem ir tiesības uz nodokļa atvieglojumiem, iesniegumu un tam pievienotos dokumentus iesniedz Madonas novada pašvaldības administrācijā vai attiecīgajā pagastā vai apvienības pārvaldē vai nosūta elektroniski parakstītus uz pašvaldības e-adresi vai e-pastu pasts@madona.lv.

43. Ja iesniegums iesniegts taksācijas gadā:

43.1. no 1. janvāra līdz 31. martam, tad Nodokļa atvieglojums tiek piemērots par visu taksācijas gadu;

43.2. no 1. aprīļa līdz 30. jūnijam, tad Nodokļa atvieglojums tiek piemērots par taksācijas perioda otro pusgadu.

43.3. pēc 30. jūnija, tad Nodokļa atvieglojums par taksācijas periodu netiek piemērots.

**VI. Nodokļa iekasēšanas kārtība**

44. Nodokli par daudzdzīvokļu dzīvojamo māju (tās daļu), kas ierakstīta zemesgrāmatā uz pašvaldības vārda, un pašvaldībai piederošo vai piekritīgo zemi, uz kuras šī māja atrodas, maksā pašvaldības daudzdzīvokļu dzīvojamās mājas (tās daļu) īrnieki un nomnieki, kuriem īres un nomas līgumi noslēgti ar pašvaldību, vai personas, kuras īpašuma tiesības uz dzīvojamo māju (tās daļu) ieguvušas līdz dzīvojamās mājas privatizācijai, vai dzīvokļu īpašumu tiesiskie valdītāji (līdz nekustamā īpašuma reģistrēšanai zemesgrāmatā).

45. Nekustamā īpašuma nodokļa maksāšanas paziņojuma piespiedu izpilde uzsākama ne vēlāk kā 7(septiņu) gadu laikā no nekustamā īpašuma nodokļa samaksas termiņa iestāšanās brīža.

**VII. Noslēguma jautājumi**

46. Saistošie noteikumi stājas spēkā 2026. gada 1. janvārī.

47. Ar šo noteikumu spēkā stāšanos atzīt par spēku zaudējušiem Madonas novada pašvaldības 2023. gada 26. oktobra saistošos noteikumus Nr. 16 "Par nekustamā īpašuma nodokļa atvieglojumu un atbrīvojuma no aplikšanas ar nodokli noteikšanu Madonas novada pašvaldībā"

48. Ar šo noteikumu spēkā stāšanos atzīt par spēku zaudējušiem Madonas novada pašvaldības 2021.gada 19.oktobra saistošos noteikumus Nr.12 “Par nekustamā īpašuma nodokļa paziņojumu piespiedu izpildes termiņa noteikšanu Madonas novadā”.

49. Ar šo noteikumu spēkā stāšanos atzīt par spēku zaudējušiem Madonas novada pašvaldības Saistošie noteikumi Nr.21 "Grozījumi Madonas novada pašvaldības 2023. gada 26. oktobra saistošajos noteikumos Nr. 16 "Par nekustamā īpašuma nodokļa atvieglojumu un atbrīvojuma no aplikšanas ar nodokli noteikšanu Madonas novada pašvaldībā”

50. Ar šo noteikumu spēkā stāšanos atzīt par spēku zaudējušiem Varakļānu novada pašvaldības 2018. gada 27. septembra saistošos noteikumus Nr. 5 "Par nekustamā īpašuma nodokļa atvieglojumiem un nodokļa piemērošanu Varakļānu novadā".

 Domes priekšsēdētājs A. Lungevičs